栽木芙蓉
作者：王禹偁
朝代：宋

paragraphs: 憶在長洲縣，手植芙蓉花。
春栽秋成樹，枝葉青婆娑。
八月寒露下，朵朵開紅葩。
輕團蜀江錦，碎剪赤城霞。
香侵賓朋坐，艷拂人吏衙。
凌霜伴松菊，滿地如桑麻。
歲寒萬木脫，斫筍留根查。
春雷一聲動，又長新枝柯。
良因地脈宜，豈在人力多。
今來帝城裏，賃宅如蜂窠。
階前栽數根，換土擁新沙。
澆溉汲御溝，蓋覆堆野莎。
經春不出土，入夏方有芽。
窮秋竟憔悴，花小尤不嘉。
地氣移物性，自念良可嗟。
還同山野人，强爲簪組加。
妨賢將致誚，薄俸未充家。
所以多病身，少年雙鬢華。
紫微雖云貴，白髮將奈何。
會當求山郡，卧理尋煙蘿。
奉親冀豐足，委身任蹉跎。
終焉太平世，散地恣狂歌。